### NN 40/2025 (7.3.2025.), Odluka o porezima Općine Jalžabet

Općina Jalžabet

564

Na temelju članka 20. i članka 42. Zakona o lokalnim porezima (»Narodne novine« broj 115/16, 101/17, 114/22, 114/23, 152/24) i članka 21. Statuta Općine Jalžabet (»Službeni vjesnik Varaždinske županije« broj 31/09, 28/13, 10/15, 17/21, »Službeni vjesnik Općine Jalžabet« br. 1/24) Općinsko vijeće Općine Jalžabet na 30. sjednici održanoj 26. veljače 2025., donijelo je

ODLUKU

O POREZIMA OPĆINE JALŽABET

I. OPĆA ODREDBA

Članak 1.

Ovom Odlukom utvrđuju se vrste poreza koji pripadaju Općini Jalžabet, visina stope poreza na potrošnju, visina poreza na nekretnine, visina poreza na korištenje javnih površina i nadležna porezna tijela za utvrđivanje, evidentiranje, nadzor, naplatu i ovrhu navedenih poreza.

II. VRSTE POREZA

Članak 2.

Općini Jalžabet pripadaju sljedeći porezi:

1. porez na potrošnju

2. porez na nekretnine

3. porez na korištenje javnih površina.

1. Porez na potrošnju

Članak 3.

Stopa poreza na potrošnju iznosi 3 %.

Članak 4.

Poslove utvrđivanja, evidentiranja, nadzora, naplate i ovrhe poreza na potrošnju obavlja Ministarstvo financija, Porezna uprava, nadležna ispostava Porezne uprave.

2. Porez na nekretnine

Članak 5.

Porez na nekretnine plaća se u iznosu od 1,50 eura po jednom kvadratnom metru korisne površine nekretnine na području cijele Općine Jalžabet.

Članak 6.

Poslove utvrđivanja, evidentiranja, nadzora, naplate i ovrhe poreza na nekretnine obavlja Jedinstveni upravni odjel Općine Jalžabet.

3. Porez na korištenje javnih površina

Članak 7.

Javnim površinama, u smislu ove Odluke, smatraju se javne površine određene posebnim zakonskim odredbama te utvrđene Odlukom o komunalnom redu, kao i neizgrađeno građevinsko zemljište u vlasništvu Općine Jalžabet.

Članak 8.

Za korištenje javnih površina utvrđuje se visina poreza na korištenje javnih površina kako slijedi:

|  |  |
| --- | --- |
| Za korištenu javnu površinu do 6 m² | 10,00 eura dnevno |
| Za svaki daljnji m² korištene javne površine | 2,00 eura dnevno |

Porez na korištenje javnih površina za prodaju putem pokretnih trgovina utvrđuje se u iznosu od 30,00 eura mjesečno po svakom vozilu kojim se obavlja djelatnost pokretne trgovine.

Članak 9.

U slučaju korištenja javnih površina u svrhu aktivnosti za humanitarnu, kulturnu, sportsku, prosvjetno-edukativnu djelatnost i ostale manifestacije ili obilježavanje određenih datuma koji su od interesa za Općinu Jalžabet izuzimaju se od obveze plaćanja poreza na korištenje javne površine.

Članak 10.

Poslove utvrđivanja, evidentiranja, nadzora, naplate i ovrhe poreza na korištenje javnih površina obavlja Jedinstveni upravni odjel Općine Jalžabet.

III. PROVEDBENE ODREDBE

Članak 11.

Poslovi utvrđivanja, evidentiranja, nadzora, naplate i ovrhe radi naplate općinskih poreza propisanih člankom 2. točkom 1. ove Odluke prenose se na obavljanje Ministarstvu financija, Poreznoj upravi, a u skladu sa odredbama Pravilnika kojim se utvrđuju uvjeti, opseg i naknada za obavljanje tih poslova.

Za obavljanje poslova iz stavka 1. ove Odluke Poreznoj upravi pripada naknada u iznosu od 5 % od ukupno naplaćenih prihoda, a sukladno visini propisanoj Pravilnikom o uvjetima, opsegu i naknadi za obavljanje poslova utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine« broj 1/17).

Porezna uprava dužna je Općini do 15-og u mjesecu dostaviti zbirno izvješće o utvrđenim i naplaćenim porezima za prethodni mjesec.

Porezna uprava dužna je Općini dostaviti zbirno izvješće o saldu nenaplaćenih potraživanja općinskih poreza i to:

– do 28. veljače tekuće godine sa stanjem na dan 31. 12. prethodne godine,

– do 31. srpnja tekuće godine sa stanjem na dan 30. 6. tekuće godine.

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknada koja pripada Ministarstvu financija, Poreznoj upravi u iznosu od 5 % od ukupno uplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

Poslove utvrđivanja, evidentiranja, nadzora, naplate i ovrhe radi naplate općinskih poreza propisanih člankom 2. točke 2. i 3. ove Odluke obavlja Jedinstveni upravni odjel Općine Jalžabet.

IV. PRIJELAZNE I ZAVRŠNE ODREDBE

Članak 12.

Postupci utvrđivanja i naplate poreza započeti po odredbama Odluke o općinskim porezima Općine Jalžabet (»Narodne novine« broj 156/22, »Službeni vjesnik Varaždinske županije«, broj 126/22), koji nisu dovršeni do stupanja na snagu ove Odluke, dovršit će se prema odredbama Odluke o općinskim porezima Općine Jalžabet (»Narodne novine« broj 156/22, »Službeni vjesnik Varaždinske županije«, broj 126/22).

Članak 13.

Stupanjem na snagu ove Odluke prestaje važiti Odluka o općinskim porezima Općine Jalžabet (»Narodne novine« broj 156/22 i »Službeni vjesnik Varaždinske županije« broj 126/22).

Članak 14.

Ova Odluka objavit će se u »Narodnim novinama« i »Službenom vjesniku Općine Jalžabet«, stupa na snagu 1. ožujka 2025. godine.

Klasa: 410-01/25-01/1

Urbroj: 2186-4-01-1-25-1

Jalžabet, 26. veljače 2025.

Predsjednik
 Općinskog vijeća
 Nikola Vuković, v. r.